ดิ่งเบรกไม่อยู่ น้ำมันแตะ91 โลกหวั่นอียูเละ
ราคาน้ำมันโลกลงต่อเนื่องอีกเกือบเหรียญ หวั่นปัญหาหนี้ยุโรปบาน ทำเศรษฐกิจโลกปั่นป่วน
19 พ.ค. 2555

ราคาน้ำมันโลกลงต่อเนื่องอีกเกือบเหรียญ หวั่นปัญหาหนี้ยุโรปบาน ทำเศรษฐกิจโลกปั่นป่วน
ราคาน้ำมันดิบเวสต์ เท็กซัส งวดส่งมอบล่วงหน้าเดือน มิ.ย. ในตลาดสิงคโปร์เมื่อวันที่ 18 พ.ค. ดิ่งลงต่อเนื่องอีก 90 เซนต์ ลงมาอยู่ที่ระดับ 91.66 เหรียญสหรัฐต่อบาร์เรล ขณะที่เบรนต์ลงมา 99 เซนต์ อยู่ที่ 106.5 เหรียญสหรัฐ เนื่องจากนักลงทุนกังวลมากขึ้นว่าสถานการณ์หนี้ของกลุ่มยูโรโซนอาจเลวร้ายลง จนอาจนำไปสู่วิกฤตการณ์ทางเศรษฐกิจโลกครั้งใหม่ ซึ่งจะฉุดความต้องการทางพลังงานทั่วโลกลงมาอย่างหนัก 
“สัญญาณความอ่อนแอทางเศรษฐกิจเป็นตัวฉุดให้ราคาน้ำมันตกลงอย่างรวดเร็ว โดยความวิตกเรื่องปัญหาหนี้สาธารณะคือ ปัจจัยสำคัญที่ทำให้ความเชื่อมั่นทางเศรษฐกิจดิ่งลงอย่างหนัก ซึ่งรวมถึงความต้องการน้ำมันและแนวโน้มการใช้น้ำมันด้วย” ธนาคารบาร์เคลย์สให้ความเห็นกับเอเอฟพี 
ทั้งนี้ ราคาน้ำมันดิบเวสต์ เท็กซัส ในตลาดไนเมกซ์ สหรัฐ คืนก่อนหน้า ซึ่งอยู่ที่ 92.56 เหรียญสหรัฐต่อบาร์เรลนั้น นับเป็นระดับที่ต่ำที่สุดนับตั้งแต่วันที่ 1 พ.ย. 2554 ขณะที่เบรนต์อยู่ในระดับต่ำสุดนับตั้งแต่วันที่ 30 ธ.ค. 2554 โดยราคาน้ำมันในปีนี้ปรับลดลงมาต่อเนื่อง นับตั้งแต่ความตึงเครียดในตะวันออกกลางผ่อนคลายลง
ราคาน้ำมันดิบเวสต์ เท็กซัส ปรับตัวลงมาแล้ว 17% นับตั้งแต่อยู่ในระดับสูงสุดของปีนี้ที่ 110.68 เหรียญสหรัฐต่อบาร์เรล เมื่อวันที่ 24 ก.พ. ขณะที่เบรนต์ลงมา 15% จาก 125.61 เหรียญสหรัฐ เมื่อวันที่ 23 มี.ค.